*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*264. számú előterjesztés*

Bátaszék Város Önkormányzata Képviselő-testületének 2017. december 13-án,

16,00 órakor megtartandó ülésére

*Az önkormányzati ASP rendszerhez való csatlakozással kapcsolatban a Magyar Államkincstárral kötendő szolgáltatási szerződés jóváhagyása*

|  |
| --- |
| **Előterjesztő:** Dr. Bozsolik Róbertpolgármester**Készítette:** Kondriczné dr. Varga Erzsébet jegyző**Törvényességi ellenőrzést végezte**: Takácsné Gehring Mária aljegyző**Tárgyalja:**PG Bizottság: 2017. 12. 12. |

**Tisztelt Képviselő-testület!**

 Bátaszék Város Önkormányzatának 2018. január 1.-jével kell csatlakoznia az önkormányzati ASP rendszerhez.  A csatlakozását megelőzően a helyi önkormányzatnak szolgáltatási szerződést kell kötnie a Magyar Államkincstárral.

**Jogszabályi háttér:**

Az önkormányzati ASP rendszerről szóló 257/2016. (VII. 31.) Korm. rendelet (továbbiakban: Korm. rendelet) 2. § (1)- (2) bekezdése szerint a Kormány az önkormányzati ASP rendszert a Magyar Államkincstár (a továbbiakban: Kincstár) útján működteti.

A Kincstár működtetési feladatai:

a) a csatlakozás-, és szolgáltatás-menedzsment ellátása,

b) **a szolgáltatási szerződések csatlakozó szervezetekkel való megkötése** és módosítása,

c) ügyfélszolgálat biztosításával a szolgáltatással kapcsolatos ügyfél-kapcsolattartási, tájékoztatási és adminisztratív feladatok ellátása, biztosítva a hibabejelentés lehetőségét,

d) a szolgáltatásokkal kapcsolatos kommunikációs és képzési feladatok elvégzése.

A Korm. rendelet 7. § (2) –(3) bekezdése szerint:

A szerződésben a helyi önkormányzat vállalja, hogy

* rendszercsatlakozás esetén a szerződés megkötésétől legkésőbb az első szakrendszerhez való csatlakozás időpontjáig tartó felkészülési idő alatt biztosítja az önkormányzati ASP rendszerhez történő csatlakozáshoz szükséges, a Korm. rendelet 2. melléklet szerinti minimumkövetelményeknek (munkaállomásokra vonatkozó követelményeknek) való megfelelést,
* a Kincstár útján, a helyi adókról szóló [1990. évi C. törvény](https://www.opten.hu/optijus/lawtext/1979#sid256) [44. § (2) bekezdésével](https://www.opten.hu/optijus/lawtext/1979#sid547328) érintett helyi önkormányzatok esetében a Kincstár közreműködésével - gondoskodik az önkormányzati adórendszer esetében a csatlakozási időpontot megelőző, el nem évült adókötelezettségre vonatkozó adatállomány migrálásáról.

A szerződésben a Kincstár vállalja, hogy a helyi önkormányzatok szakrendszerekben, valamint az önkormányzati adattárházban tárolt adatai biztonságát technológiai és adminisztratív eszközökkel biztosítja és garantálja, hogy azokat csak a törvényben, valamint az ezen rendeletben meghatározott szerveknek teszi hozzáférhetővé.

A Korm. rendelet 7. § (5) bekezdése alapján az önkormányzati ASP rendszer szolgáltatásainak igénybevétele a helyi önkormányzat számára **térítésmentes**.

**A szolgáltatási szerződés megkötésének körülményei:**

A szolgáltatási szerződés megkötésére minden önkormányzattal külön kerül sor, függetlenül attól, hogy önálló vagy közös hivatalt tart-e fenn.

A szolgáltatási szerződés szövegét a Korm. rendelet rendelkezései alapján alakították ki. A szerződésben rögzítették a csatlakozással járó jogszabályi feltételeket, kötelmeket, továbbá a szolgáltatás nyújtásának részleteit.

A szerződés több részből épül fel:

* szerződés törzsszövege,
* adatlapok,
* általános szerződési feltételek.

A Magyar Államkincstár kísérőlevele szerint a szerződés az ASP rendeletben rögzített feltételek szerint rögzíti az ASP szolgáltatás részleteit, és annak, valamint mellékleteinek szövegén nincs mód változtatni.

Mindezek alapján kérem az alábbi határozati javaslat elfogadásával a szolgáltatási szerződés jóváhagyását.

**H a t á r o z a t i j a v a s l a t :**

**a Magyar Államkincstárral kötendő önkormányzati ASP rendszer szolgáltatási szerződés jóváhagyására**

Bátaszék Város Önkormányzatának Képviselő-testülete

1. az önkormányzati ASP rendszerről szóló 257/2016. (VII. 31.) Korm. rendelet 7. § (1) bekezdése alapján a Magyar Államkincstárral kötendő önkormányzati ASP rendszer szolgáltatási szerződést – a határozat melléklete szerinti tartalommal – jóváhagyja,
2. felhatalmazza a polgármestert a szolgáltatási szerződés aláírására.

*Határidő:* 2017. december 15.

*Felelős*: dr. Bozsolik Róbert polgármester

(a szerződés aláírásáért)

 *Határozatról értesül:* Magyar Államkincstár

 KÖH pénzügyi iroda

 irattár